Lopuksi ehdotus on johdonmukainen FSB:n puitteissa kansainvälisellä tasolla käynnissä olevan työn kanssa. Tavoitteena on muun muassa soveltaa johdonmukaisesti finanssimarkkinoiden infrastruktuuria koskevia periaatteita, jotka maksujärjestelmä- ja markkinainfrastruktuurikomitea (CPMI) ja kansainvälinen arvopaperimarkkinavalvojien yhteisö (IOSCO) ovat kehittäneet.

Arvopaperikeskusasetuksen muuttamista koskevat ehdotukset ovat yhdenmukaisia pääomamarkkinaunionia koskevan komission suunnitelman kanssa. Pääomamarkkinaunionin tavoitteena on mahdollistaa pääomavirrat kaikkialla EU:ssa kuluttajien, sijoittajien ja yritysten hyödyksi. Covid-19-kriisin vuoksi pääomamarkkinaunionin toteuttaminen on entistä kiireellisempää, sillä markkinapohjainen rahoitus on olennainen osa Euroopan talouden paluuta pitkän aikavälin kasvuun ja EU:n ekologisen ja digitaalisen siirtymän rahoittamista. Turvalliset ja tehokkaat kaupankäynnin jälkeiset järjestelyt ovat olennainen osa vankkoja pääomamarkkinoita. Ehdotetut lainsäädäntömuutokset edistäisivät tehokkaamman kaupankäynnin jälkeisen toimintaympäristön kehittämistä EU:ssa.

Koska kohtuuttomat kustannukset ja rasitteet on poistettava ja sääntöjä on yksinkertaistettava vaarantamatta rahoitusvakautta, arvopaperikeskusasetuksen uudelleentarkastelu sisällytettiin komission vuonna 2021 toteuttamaan sääntelyn toimivuutta ja tuloksellisuutta koskevaan ohjelmaan (REFIT).

Arvopaperikeskusasetuksen 75 artiklassa edellytetään, että komissio tarkastelee uudelleen asetusta ja laatii kertomuksen, jossa arvioidaan asetuksen täytäntöönpanoa ja sen uudelleentarkastelua koskevia jatkotoimia, 19 päivään syyskuuta 2019 mennessä. Myös Euroopan parlamentti kehotti pääomamarkkinaunionin kehittämisestä antamassaan päätöslauselmassa komissiota tarkistamaan toimituskuria koskevaa järjestelmää arvopaperikeskusasetuksen puitteissa brexitin ja covid-19-kriisin vuoksi. Tätä varten järjestettiin kohdennettu kuuleminen 8. joulukuuta 2020 ja 2. helmikuuta 2021 välisenä aikana. Komissio antoi kertomuksen 1. heinäkuuta 2021. Se totesi, että arvopaperikeskusasetus on yleisesti ottaen saavuttanut alkuperäiset tavoitteensa tehostaa toimitusta EU:ssa ja parantaa arvopaperikeskusten vakautta. Useimmilla osa-alueilla merkittävien muutosten tekemistä arvopaperikeskusasetukseen pidettiin ennenaikaisena, kun otetaan huomioon, että vaatimuksia on sovellettu vasta vähän aikaa. Kertomuksessa kuitenkin yksilöitiin osa-alueita, joilla saattaa olla tarpeen toteuttaa lisätoimia arvopaperikeskusasetuksen tavoitteiden saavuttamiseksi oikeasuhteisemmalla, tehokkaammalla ja tuloksekkaammalla tavalla.

Arvopaperikeskukset ovat koko rahoitusmarkkinajärjestelmän kannalta merkittäviä finanssilaitoksia, joten on olennaisen tärkeää, että niiden kehys on edelleen tarkoituksenmukainen. Arvopaperikeskusasetuksen säännöllinen tarkastelu on perusteltua sen varmistamiseksi, jotta se täyttäisi edelleen sille asetetut tavoitteet ja jotta sen kehyksestä voitaisiin tehdä mahdollisuuksien mukaan oikeasuhteisempi ja tehokkaampi. Arvopaperikeskusasetuksen tarkastelu on keskeinen toimi vuoden 2020 pääomamarkkinaunionia koskevassa toimintasuunnitelmassa, jonka tavoitteena on tehostaa kaupankäynnin jälkeistä toimintaympäristöä. Häiriönsietokykyisillä ja tehokkailla toimitusmarkkinoilla olisi yhdennettävä paremmin kaupankäynnin jälkeinen infrastruktuuriympäristö ja parannettava EU:n arvopaperikeskusten ja yleisesti EU:n rahoitusmarkkinoiden kilpailukykyä.

Arvopaperikeskuksilla on keskeinen rooli talouden rahoituksessa, koska ne osallistuvat arvopapereiden liikkeeseenlaskuun ja mahdollistavat arvopaperitapahtumien loppuun saattamisen. Arvopaperikeskuksilla on myös tärkeä rooli keskuspankkien rahapolitiikan täytäntöönpanossa. Esimerkiksi keskuspankin rahapoliittisissa toimissa, erityisesti euroalueella, hyväksyttävät vakuudet kulkevat arvopaperikeskusten ylläpitämien arvopapereiden selvitysjärjestelmien kautta. Tällä hetkellä Euroopan unionissa on 26 arvopaperikeskusta, joille on myönnetty toimilupa. Vuonna 2019 EU:n arvopapereiden selvitysjärjestelmät käsittelivät yli 420 miljoonaa toimitusohjetta, joiden arvo oli yli 53 biljoonaa euroa ja joiden kokonaisliikevaihto oli yli 1 120 biljoonaa euroa.

Arvopaperikeskukset ylläpitävät infrastruktuuria, joka mahdollistaa arvopapereiden toimituksen eli arvopaperitapahtuman loppuun saattamisen siirtämällä käteisvaroja tai arvopapereita tai molempia. Arvopaperikeskuksilla on keskeinen rooli ensimarkkinoilla, sillä niihin keskittyy liikkeeseen laskettujen uusien arvopapereiden alkuperäinen kirjaaminen (”notariaattipalvelu”). Ne ylläpitävät myös arvopaperitilejä, joista käy ilmi, kuinka monta arvopaperia liikkeeseenlaskija on laskenut liikkeeseen ja mitä muutoksia niiden omistuksessa on tapahtunut (”keskitetty tilinhoitopalvelu”) Lisäksi jotkin arvopaperikeskukset tarjoavat oheispalveluja, kuten pankkipalveluja.

Arvopaperikeskusasetuksen uudelleentarkastelu on REFIT-aloite, koska arvopaperikeskusasetuksen kohteena olevia aloja on yksinkertaistettava ja niistä on tehtävä oikeasuhteisempia, kuten arvopaperikeskusasetusta koskevaan kohdennettuun kuulemiseen saaduista vastauksista ja komission asetuksen uudelleentarkastelusta kävi ilmi.

·Johdonmukaisuus: Arvopaperikeskusasetus on yhdenmukainen kansainvälisten toimien kanssa, joilla pyritään varmistamaan kaupankäynnin jälkeisten infrastruktuurien vakaus ja turvallisuus. Arvopaperikeskusasetus on johdonmukainen muiden EU:n säädösten ja poliittisten aloitteiden kanssa.

·Tuloksellisuus ja tehokkuus: Vaikka selvitettyjen kauppojen määrä on kasvanut arvopaperikeskusasetuksen voimaantulon jälkeen, rajat ylittävien liiketoimien määrä on pysynyt samalla tasolla. Useilla osa-alueilla, kuten toimilupien myöntämisessä, on merkittäviä esteitä, ja alustavien havaintojen mukaan voitaisiin toteuttaa toimia, joilla kevennetään säännösten noudattamisesta aiheutuvaa kohtuutonta rasitetta ja parannetaan rajat ylittävää toimintaa. Parannuksia voitaisiin tehdä myös pankkipalvelujen alalla, sillä pankkipalvelujen tyyppisten oheispalvelujen saatavuus on rajoitettua, mikä puolestaan estää toimituksen ulkomaan valuutassa, sekä valvontajärjestelyjen alalla, jotka molemmat vaikuttavat arvopaperikeskusten mahdollisuuksiin tai tilaisuuksiin tarjota palveluja yli rajojen.

Arvopaperikeskusasetus on asetus, joten sitä on muutettava samantyyppisellä säädöksellä.

Tämän ehdotuksen tavoitteena on varmistaa, että arvopaperikeskusasetuksen tavoitteet täyttyvät oikeasuhteisemmalla, tehokkaammalla ja tuloksekkaammalla tavalla. Tämän pitäisi johtaa yksinkertaisempiin tai rajatumpiin vaatimuksiin, joilla pyritään vähentämään sidosryhmille, erityisesti arvopaperikeskuksille, asetuksesta aiheutuvaa hallinnollista rasitetta vaarantamatta kuitenkaan sijoittajansuojaa, markkinoiden eheyttä ja rahoitusvakautta. Ehdotuksessa tarkastellaan uudelleen arvopaperikeskusten (erityisesti rajat ylittävää toimintaa harjoittavien arvopaperikeskusten sekä arvopaperikeskusten ryhmiin kuuluvien arvopaperikeskusten) valvontajärjestelyjä ja puututaan valvonnan lähentämisessä havaittuihin haasteisiin. Lisäksi tiettyjen toimilupamenettelyyn, pankkipalvelujen tyyppisten oheispalvelujen tarjoamiseen ja toimituskuriin liittyvien vaatimusten uudelleenmitoitus vastaa sidosryhmien, kuten Euroopan arvopaperimarkkinaviranomaisen (jäljempänä ’ESMA’ tai ’arvopaperimarkkinaviranomainen’), esiin tuomiin huolenaiheisiin ja turvaa arvopaperikeskusasetuksen tavoitteet. Ehdotuksessa ei ylitetä sitä, mikä on tarpeen näiden tavoitteiden saavuttamiseksi, kun otetaan huomioon tarve seurata ja lieventää riskejä, joita EU:ssa ja sen ulkopuolella toimivien arvopaperikeskusten toiminta voi aiheuttaa rahoitusvakaudelle. Parhaaksi arvioitujen toimintavaihtoehtojen oikeasuhteisuutta arvioidaan tarkemmin liitteenä olevan vaikutustenarvioinnin luvussa 6.

Tämän ehdotuksen oikeusperusta on Euroopan unionin toiminnasta tehdyn sopimuksen 114 artikla, joka on arvopaperikeskusasetuksen oikeusperusta. Vaikutustenarvioinnin yhteydessä tehdyssä analyysissä on ilmennyt, että arvopaperikeskusasetuksen osia on muutettava kohtuuttomien kustannusten ja säännösten noudattamisesta aiheutuvien rasitteiden poistamiseksi ja sääntöjen yksinkertaistamiseksi vaarantamatta rahoitusvakautta, jotta voidaan parantaa asetuksen tehokkuutta ja helpottaa arvopaperitoimitusmarkkinoiden yhdentymistä Euroopan unionissa.

EU on sitoutunut edistämään korkeatasoista perusoikeuksien suojelua ja allekirjoittanut useita ihmisoikeussopimuksia. Tämän osalta ehdotuksella ei pitäisi olla suoraa vaikutusta kyseisiin oikeuksiin, sellaisina kuin ne on lueteltu YK:n tärkeimmissä ihmisoikeusyleissopimuksissa, Euroopan unionin perusoikeuskirjassa, joka on keskeinen osa EU:n perussopimuksia, ja Euroopan ihmisoikeussopimuksessa.

Yleisenä lähestymistapana on ehdottaa toimenpiteitä, jotka ovat tarpeen markkinoiden yhdentymisen ja rahoitusvakauden kannalta, samalla kun vähennetään sääntelystä ja sääntöjen noudattamisesta markkinatoimijoille aiheutuvaa rasitetta. Tämä on komission noudattaman paremman sääntelyn agendan mukaista. Valituilla vaihtoehdoilla on myönteinen vaikutus, sillä ne varmistavat arvopaperikeskusten oikeasuhteisemman sääntelyn ja parantavat koko EU:n toimitusmarkkinoiden kilpailukykyä.

·Otetaan käyttöön päättymispäivä EU:n ja kolmansien maiden arvopaperikeskuksia koskevalle saatujen oikeuksien säilyttämistä koskevalle lausekkeelle ja kolmansien maiden arvopaperikeskuksia koskeva ilmoitusvaatimus. Saatujen tietojen perusteella komissio voisi asettaa etusijalle kolmansien maiden arvopaperikeskuksia koskevien kehysten vastaavuuden arvioinnin, sillä komission myöntämä vastaavuus on edellytys sille, että ESMA tunnustaa kolmansien maiden arvopaperikeskukset, jotka haluavat tarjota notariaattipalveluja ja keskitettyjä tilinhoitopalveluja jonkin jäsenvaltion lainsäädännön mukaisesti luotujen rahoitusvälineiden osalta. Näiden toimenpiteiden yhdistelmällä varmistetaan, että viranomaisilla on riittävät valtuudet ja oikea-aikaiset tiedot riskien seuraamiseksi markkinoiden tarpeiden kehityksen mukaisesti. Ehdotetut muutokset eivät kuitenkaan vaikuta arvopaperikeskusasetuksen nojalla jo sovellettaviin vastaavuus- ja tunnustamisprosesseihin; sen vuoksi kolmansia maita ja mahdollisia hakemuksen jättäneitä kolmansien maiden arvopaperikeskuksia pyydetään edelleen toimittamaan vastaavuuspyyntönsä ja tunnustamista koskevat hakemuksensa nykyisten arvopaperikeskusasetuksen vaatimusten mukaisesti. Toinen harkittu vaihtoehto oli parantaa sellaisten kolmansien maiden arvopaperikeskusten järjestelmää, jotka tarjoavat jonkin jäsenvaltion lainsäädännön mukaisesti luotuja rahoitusvälineitä koskevia palveluja, esimerkiksi edellyttämällä arvopaperimarkkinaviranomaisen tunnustamista toimituspalvelujen tarjoamiselle tai lisäämällä ESMA:n valvontavaltuuksia, mutta tätä pidettiin tässä vaiheessa ennenaikaisena ja suhteettomana.

·Vaikuttavin ja tehokkain vaihtoehto on selkeyttää toimituskuriin liittyviä tekijöitä (esim. soveltamisala) ja muuttaa pakollisten korvausostojen toteuttamisaikataulua (”kaksivaiheinen lähestymistapa”). Pakollisten korvausostojen täytäntöönpano riippuu toimitusten tehokkuuden kehittymisestä EU:ssa. Ensinnäkin kerätty näyttö viittaa siihen, että rahaluonteiset seuraamukset kannustavat parantamaan toimitusten tehokkuutta vaarantamatta markkinoiden ja rahoitusvälineiden vakautta ja likviditeettiä. Toiseksi rahaluonteisten seuraamusten soveltamisen jälkeen voidaan arvioida, miten pakollisia korvausostoja voidaan parhaiten soveltaa, kun otetaan huomioon toimitusten tehokkuuden kehitys. Mahdollisuus keskeyttää kehyksen soveltaminen kokonaan hylättiin, koska toimituspuutteita on EU:ssa jatkuvasti enemmän kuin muilla merkittävillä rahoitusmarkkinoilla.

Artiklan h alakohdalla lisätään arvopaperikeskusasetuksen 7 artiklaan uusi 13 a kohta, jossa komissiolle annetaan valtuudet keskeyttää korvausostomekanismi tiettyjen rahoitusvälineiden luokkien osalta, jos se on tarpeen unionin rahoitusvakauteen tai rahoitusmarkkinoiden moitteettomaan toimintaan kohdistuvan vakavan uhan välttämiseksi tai torjumiseksi. Tässä uudessa 13 a kohdassa esitetään menettely, jota komission olisi noudatettava tällaisen keskeyttämisen yhteydessä, toisin sanoen ESMA:n suosituksesta EKPJ:tä ja EJRK:ta kuultuaan. Siinä täsmennetään myös, että keskeyttäminen on voimassa enintään kuusi kuukautta, ja se voidaan uusia kolmella kuukaudella enintään 12 kuukauden ajaksi keskeytyksen alkamisesta.

Arvopaperikeskusasetuksen 7 artiklan 3 kohdan muutoksella täsmennetään c alakohdassa, milloin korvausostomenettely on aloitettava, kun komissio on hyväksynyt täytäntöönpanosäädöksen 7 artiklan 2a kohdan nojalla, ja että pk-yritysten kasvumarkkinoilla kaupankäynnin kohteena olevien rahoitusvälineiden jatkoaika lasketaan kalenteripäivien perusteella.

Arvopaperikeskusasetuksen 7 artiklan 2 kohdan a alakohdassa säädetään, että tilanteissa, joissa toimituspuute aiheutuu tekijöistä, jotka eivät johdu arvopaperitapahtuman osallistujista tai joissa tapahtumaan ei liity kahta kaupankäyntiosapuolta, tällaiseen toimituspuutteeseen ei sovelleta seuraamusmekanismia. Siinä täsmennetään myös, että rahaluonteiset seuraamukset olisi laskettava joko korvausostomenettelyn loppuun asti, jos komissio on antanut asiaa koskevan täytäntöönpanosäädöksen, tai tosiasialliseen toimituspäivään saakka sen mukaan, kumpi ajankohta on aikaisempi.

Viidenneksi sillä muutetaan 23 artiklan 6 kohtaa ja poistetaan vastaanottavan jäsenvaltion toimivaltaisen viranomaisen mahdollisuus evätä toimilupaa koskeva pyyntö. Tarkistetun säännöksen mukaan arvopaperikeskus voi aloittaa palvelujen tarjoamisen kuukauden kuluttua päivästä, jona kotijäsenvaltion toimivaltainen viranomainen on ilmoittanut toimilupaa koskevan pyynnön vastaanottavan jäsenvaltion toimivaltaiselle viranomaiselle, tai aikaisemmin, jos vastaanottavan jäsenvaltion toimivaltainen viranomainen on niin sopinut.

Toiseksi sillä muutetaan arvopaperikeskusasetuksen 23 artiklan 2 kohtaa siten, että uudet arvopaperikeskukset voivat esittää hakemuksen EU:n laajuisesta toimiluvasta (passporting) samanaikaisesti toimilupahakemuksen kanssa, jotta ne voivat aloittaa rajatylittävän toimintansa päivästä, jona niiden kotijäsenvaltion toimivaltainen viranomainen on myöntänyt toimiluvan, edellyttäen, että vähintään yksi kuukausi on kulunut päivästä, jona kotijäsenvaltion toimivaltainen viranomainen on toimittanut toimilupapyynnön vastaanottavan jäsenvaltion toimivaltaiselle viranomaiselle.

Ensinnäkin siinä mukautetaan viittausta 49 artiklan 1 kohdan toiseen alakohtaan 23 artiklan 2 ja 3 kohdassa siten, että arvopaperikeskuksen, joka haluaa tarjota notariaattipalveluja tai keskitettyjä tilinhoitopalveluja, jotka liittyvät toisen jäsenvaltion lainsäädännön mukaisesti luotuihin rahoitusvälineisiin, on otettava huomioon sekä sen jäsenvaltion lainsäädäntö, johon liikkeeseenlaskija on sijoittautunut, että sovellettava yhtiöoikeus tai vastaava lainsäädäntö, jonka mukaisesti arvopaperit lasketaan liikkeeseen, jos se poikkeaa edellä mainitusta.

Ehdotuksen 1 artiklan 15 kohdalla muutetaan arvopaperikeskusasetuksen 49 artiklan 1 kohdan toista alakohtaa sen selventämiseksi, että sen jäsenvaltion yhtiöoikeus tai vastaava lainsäädäntö, jonka nojalla arvopaperit on luotu ja jota sovelletaan edelleen rajat ylittäviin arvopapereiden liikkeeseenlaskuihin, sisältää sekä i) sen jäsenvaltion yhtiöoikeuden tai vastaavan lainsäädännön, johon liikkeeseenlaskija on sijoittautunut, ja ii) sovellettavan yhtiöoikeuden tai vastaavan lain, jonka nojalla arvopaperit lasketaan liikkeeseen, jos se poikkeaa edellisestä. Tämä koskee erityisesti joukkovelkakirjoja, jotka on laskenut liikkeeseen sellainen liikkeeseenlaskija, joka sijaitsee yhdessä jäsenvaltiossa mutta johon sovelletaan sopimuksen perusteella toisen jäsenvaltion lainsäädäntöä. Lisäksi 1 artiklan 15 kohdalla muutetaan arvopaperikeskusasetuksen 49 artiklan 3 kohdan kolmatta alakohtaa siten, että siihen sisällytetään vaatimus, jonka mukaan jäsenvaltioiden on saatettava säännöllisesti ajan tasalle luettelo asiaankuuluvista säännöksistä.

Ehdotuksen1 artiklan 6 kohdan c alakohdalla muutetaan arvopaperikeskusasetuksen 22 artiklan 11 kohtaa ottamalla käyttöön uusi päivämäärä, johon mennessä ESMA toimittaa komissiolle teknisten sääntelystandardien luonnokset, joissa määritetään vakiomuotoiset lomakkeet, mallit ja menettelyt uudelleentarkastelua ja arviointia varten. Tämän päivämäärän muutoksen tarkoituksena on antaa arvopaperimarkkinaviranomaiselle mahdollisuus tarvittaessa mukauttaa teknisiä sääntelystandardeja arvopaperikeskusasetukseen tämän aloitteen johdosta tehtyihin muutoksiin.

Ehdotuksen 1 artiklan 6 kohdalla muutetaan arvopaperikeskusasetuksen 22 artiklan 1, 4 ja 7 kohtaa siten, että uudelleentarkastelu- ja arviointiprosessin jaksottaisuus muutetaan vuosittaisesta suoritettavaksi kahden vuoden välein. Lisäksi sillä muutetaan arvopaperikeskusasetuksen 22 artiklan 2 ja 3 kohtaa sen selventämiseksi, miten arvopaperikeskusten olisi varauduttava skenaarioihin, jotka saattavat estää niitä jatkamasta kriittisiä toimintojaan ja palvelujaan. Kriisinratkaisusuunnitelmien laatimista koskeva vaatimus poistetaan, koska sitä pidetään epäselvänä eikä tällä hetkellä ole unionin kriisinratkaisujärjestelmää, jonka perusteella kriisinratkaisusuunnitelma voitaisiin laatia. Sen sijaan tarkistetussa 2 kohdassa edellytetään, että arvopaperikeskukset laativat ja toimittavat toimivaltaiselle viranomaiselle asianmukaiset elvytyssuunnitelmat tai hallitun alasajon suunnitelmat. Tarkistetussa 3 kohdassa täsmennetään 2 kohdassa tarkoitettujen suunnitelmien vähimmäissisältö sekä tällaisten suunnitelmien uudelleentarkastelun ja päivittämisen jaksottaisuus (vähintään joka toinen vuosi). Siinä myös selvennetään, että tällaisissa suunnitelmissa on otettava huomioon kyseisen arvopaperikeskuksen toiminnan koko, merkitys koko järjestelmän kannalta, luonne, laajuus ja monitahoisuus sekä mahdolliset asiaankuuluvat elvytys- tai kriisinratkaisusuunnitelmat, jotka on laadittu pankkien elvytys- ja kriisinratkaisudirektiivin mukaisesti. Muutokset 3 kohtaan eivät vaikuta toimivaltaisten viranomaisten vaatimukseen ilmoittaa arvopaperimarkkinaviranomaiselle, jos arvopaperikeskusta koskeva kriisinratkaisusuunnitelma on laadittu ja sitä ylläpidetään. Tämä voi johtua kansallisesta lainsäädännöstä tai vaatimuksesta noudattaa muita EU:n säädöksiä, kuten pankkien elvytys- ja kriisinratkaisudirektiiviä.

Ehdotuksen 1 artiklan 5 kohdalla muutetaan arvopaperikeskusasetuksen 20 artiklan 5 kohtaa selventämällä, että menettelyihin, jotka arvopaperikeskuksella on oltava käytössä toimiluvan peruuttamisen yhteydessä, on sisällyttävä liitteessä olevan A jakson 1 ja 2 kohdassa tarkoitettujen ydinpalvelujen tarjoamista varten ylläpidettävien liikkeeseenlaskutilien ja kirjanpidon siirto.

Ehdotuksen 1 artiklan 4 kohdan c alakohdalla lisätään arvopaperikeskusasetuksen 17 artiklaan uusi 7 a kohta, jolla otetaan käyttöön uusia vaatimuksia, joiden mukaan toimivaltaisten viranomaisten on jaettava tietoja muiden viranomaisten, erityisesti asiaan liittyvien viranomaisten kanssa.

Ehdotuksen 1 artiklan 4 kohdan b alakohdalla muutetaan arvopaperikeskusasetuksen 17 artiklan 4 kohtaa, joka koskee toimivaltaisten viranomaisten kuulemista arvopaperikeskuksen toimilupamenettelystä. Ehdotuksen 1 artiklan 6 kohdan e alakohdassa tehdään vastaavat muutokset arvopaperikeskusasetuksen 22 artiklan 6 kohtaan, kun toimivaltaiset viranomaiset kuulevat asianomaisia viranomaisia uudelleentarkastelu- ja arviointiprosessista. Arvopaperikeskusasetuksen 17 artiklan 4 kohtaan ja 22 artiklan 6 kohtaan tehtävillä muutoksilla otetaan käyttöön menettely, jossa kuultavat viranomaiset voivat antaa perustellun lausunnon kolmen kuukauden kuluessa siitä, kun toimivaltainen viranomainen on vastaanottanut tiedot. Jos jokin kuulluista viranomaisista antaa kielteisen lausunnon, toimivaltaisen viranomaisen on käsiteltävä kielteinen lausunto perustellussa päätöksessä, josta kuultavat viranomaiset voivat jälleen antaa kielteisen lausunnon. Jos toimivaltainen viranomainen on eri mieltä kielteisestä lausunnosta, se ilmoittaa asiasta kielteisen lausunnon esittäneille viranomaisille, jotka voivat saattaa asian ESMA:n käsiteltäväksi. Jos asiaa ei ratkaista 30 päivän kuluessa asian siirtämisestä, toimivaltaisen viranomaisen on tehtävä lopullinen päätös uudelleentarkastelusta ja arvioinnista ja annettava asiaan liittyville viranomaisille yksityiskohtainen kirjallinen selvitys päätöksestään.

Ehdotuksen 1 artiklan 3 kohdassa muutetaan arvopaperikeskusasetuksen 12 artiklan b ja c alakohtaa sen selventämiseksi, että jos arvopaperikeskus ei harjoita toimitustoimintaa ennen toimilupamenettelyn aloittamista, mukaan kyseiseen prosessiin otettavien asiaan liittyvien viranomaisten määrittämiseen liittyvissä kriteereissä on otettava huomioon ennakoitu toimitustoiminta.

(d)muutetaan 59 artiklan 4 kohdan i alakohtaa selventämällä, että arvopaperikeskus voi muuntaa maksukyvyttömän asiakkaan antamat vakuudet käteisvaroiksi ”likvidoinnin” sijaan ja että jos käytetään sitomattomia järjestelyjä, arvopaperikeskuksen olisi voitava todeta, että mahdolliset riskit on tunnistettu ja niitä on lievennetty. Tavoitteena on mahdollistaa sitomattomat järjestelyt sillä edellytyksellä, että käytössä on kattava kehys.

Ehdotuksen 1 artiklan 17 kohdan b alakohdalla muutetaan 4 kohdan johdantolausetta siten, että arvopaperikeskukset voivat pyytää pankkipalvelujen tyyppisten oheispalvelujen tarjoamista nimettyjen luottolaitosten lisäksi myös muilta arvopaperikeskuksilta, joille on myönnetty lupa tarjota tällaisia palveluja 54 artiklan 3 kohdan nojalla, riippumatta siitä, kuuluvatko kyseiset arvopaperikeskukset samaan konserniin vai eivät. Tältä osin 1 artiklan 17 kohdan b alakohdalla poistetaan arvopaperikeskusasetuksen 54 artiklan 4 kohdan c alakohta ja poistetaan näin kielto, jonka mukaan nimetyt luottolaitokset eivät voi tarjota arvopaperikeskusten ydinpalveluja.

Ehdotuksen 1 artiklan 23 kohdalla muutetaan arvopaperikeskusasetuksen 69 artiklan 4 kohtaa ottamalla käyttöön sekä EU:n että kolmansien maiden arvopaperikeskuksia koskevan saatujen oikeuksien säilyttämistä koskevan lausekkeen päättymispäivä. Tarkemmin sanottuna a alakohdalla muutetaan 69 artiklan 4 kohtaa vahvistamalla, että EU:n arvopaperikeskuksia koskevan saatujen oikeuksien säilyttämistä koskevan lausekkeen voimassaolon päättymispäivä on yksi vuosi tämän asetuksen voimaantulosta. Artiklan b alakohdalla lisätään uusi 4 a kohta, jossa vahvistetaan kolmansien maiden arvopaperikeskuksia koskevan saatujen oikeuksien säilyttämistä koskevan lausekkeen voimassaolon päättymispäivä, joka on vastaavuus- ja tunnustamisprosessien vuoksi kolme vuotta tämän asetuksen voimaantulosta. Lisäksi sellaisten kolmansien maiden arvopaperikeskusten, joihin sovelletaan saatujen oikeuksien säilyttämistä koskevaa lauseketta, on tehtävä ilmoitus arvopaperimarkkinaviranomaiselle, kun ne tarjoavat jäsenvaltion lainsäädännön mukaisesti luotuihin rahoitusvälineisiin liittyviä notariaattipalveluja ja keskitettyjä tilinhoitopalveluja, jotta voidaan puuttua tätä koskevien tietojen puuttumiseen sekä kansallisella että EU:n tasolla. Artiklan b alakohdassa siirretään arvopaperimarkkinaviranomaiselle valta laatia teknisiä sääntelystandardeja, joissa täsmennetään tiedot, jotka kolmannen maan arvopaperikeskuksen on annettava arvopaperimarkkinaviranomaiselle ilmoituksessa, ja täsmennetään, että tällaiset tiedot on rajoitettava ehdottoman välttämättömään, sekä annetaan esimerkkiluettelo. Samoin otetaan käyttöön ilmoitusvaatimus, joka koskee myös niitä kolmansien maiden arvopaperikeskuksia, jotka tarjosivat toimituspalveluja ennen tämän asetuksen voimaantuloa.

Ehdotuksen1 artiklan 10 kohdan b alakohdalla muutetaan 25 artiklan 6 kohdan viidettä alakohtaa ja täsmennetään, että arvopaperimarkkinaviranomaisen on ilmoitettava tunnustamista hakevalle kolmannen maan arvopaperikeskukselle, joka haluaa tarjota notariaattipalveluja tai keskitettyjä tilinhoitopalveluja, kaikilta osin perusteltu päätös tunnustamisen myöntämisestä tai epäämisestä kirjallisesti kuuden kuukauden kuluessa siitä, kun täydellinen hakemus on jätetty tai kun komissio on tehnyt vastaavuuspäätöksen, sen mukaan, kumpi ajankohta on myöhempi.

Ehdotuksen 1 artiklan 10 kohdalla muutetaan arvopaperikeskusasetuksen 25 artiklaa, jossa vahvistetaan kolmansien maiden arvopaperikeskuksia koskeva kehys. Artiklan a alakohdassa otetaan käyttöön vaatimus, jonka mukaan arvopaperikeskusten, jotka aikovat tarjota jäsenvaltion lainsäädännön mukaisesti perustettuihin rahoitusvälineisiin liittyviä toimituspalveluja, on tehtävä ilmoitus arvopaperimarkkinaviranomaiselle, jotta voidaan puuttua tätä koskevien tietojen puuttumiseen sekä kansallisella että EU:n tasolla. Artiklan c alakohdassa siirretään arvopaperimarkkinaviranomaiselle valta laatia teknisiä sääntelystandardeja, joissa täsmennetään tiedot, jotka kolmannen maan arvopaperikeskuksen on annettava arvopaperimarkkinaviranomaiselle ilmoituksessa, ja täsmennetään, että tällaiset tiedot on rajoitettava ehdottoman välttämättömään, sekä annetaan esimerkkiluettelo.

Vain yhden kollegion perustamisen olisi oltava mahdollista myös silloin, kun ryhmän muihin arvopaperikeskuksiin sovelletaan toimilupamenettelyä, jotta vältetään tilanne, jossa samaan ryhmään kuuluville arvopaperikeskuksille on useita toimilupaa myöntäviä kollegioita ja erillinen ryhmätason kollegio, joilla on useissa tapauksissa yhteiset menettelyt, yhteiset resurssit, arvioinnit toimenpiteistä, joita ne ovat toteuttaneet varmistaakseen vastaanottavan jäsenvaltion lainsäädännön noudattamisen silloin, kun ne tarjoavat palveluja rajojen yli, jne. Jos myös näihin muihin ryhmään kuuluviin arvopaperikeskuksiin sovelletaan toimilupamenettelyä, vain yhden kollegion perustaminen koko ryhmää varten on mahdollista ainoastaan kyseisten arvopaperikeskusten toimivaltaisten viranomaisten suostumuksella.

(18)Asetuksessa (EU) N:o 909/2014 edellytetään sellaisten viranomaisten yhteistyötä, joilla on intressi sellaisten arvopaperikeskusten toimintaa kohtaan, jotka tarjoavat useamman kuin yhden jäsenvaltion lainsäädännön mukaisesti liikkeeseen laskettuihin rahoitusvälineisiin liittyviä palveluja. Valvontajärjestelyt ovat kuitenkin edelleen hajanaisia, ja ne voivat johtaa eroihin valvontavaltuuksien jakamisessa ja luonteessa kyseessä olevasta arvopaperikeskuksesta riippuen. Tämä puolestaan luo esteitä arvopaperikeskusten palvelujen rajatylittävälle tarjonnalle unionissa, jatkaa unionin toimitusmarkkinoiden jäljellä olevaa tehottomuutta ja vaikuttaa kielteisesti unionin rahoitusmarkkinoiden vakauteen. Huolimatta mahdollisuudesta perustaa kollegioita kyseisen asetuksen 24 artiklan 4 kohdan mukaisesti tätä vaihtoehtoa ei ole juurikaan käytetty. Toimivaltaisten viranomaisten suorittaman valvonnan tehokkaan ja vaikuttavan koordinoinnin varmistamiseksi vaatimusta pakollisten kollegioiden perustamisesta olisi sovellettava kahdessa tapauksessa. Ensinnäkin arvopaperikeskuksille, jotka tarjoavat notariaattipalveluja ja keskitettyjä tilinhoitopalveluja useamman kuin yhden jäsenvaltion lainsäädännön mukaisesti liikkeeseen lasketuille rahoitusvälineille (toimiluvan myöntävät kollegiot), ja toiseksi arvopaperikeskuksille, jotka kuuluvat samaan konserniin, jäljempänä ’konsernitason kollegiot’. Kollegioihin osallistuvien viranomaisten hallinnollisen taakan keventämiseksi silloin, kun rajatylittäviä palveluja tarjoava arvopaperikeskus kuuluu myös arvopaperikeskusten ryhmään, kollegion puheenjohtajan olisi voitava päättää, että kyseistä arvopaperikeskusta varten perustetaan vain yksi kollegio. Jos muut ryhmään kuuluvat arvopaperikeskukset tarjoavat myös rajatylittäviä palveluja, kollegion puheenjohtajan olisi voitava tehdä kyseinen päätös vain, jos kyseisten muiden arvopaperikeskusten toimivaltaiset viranomaiset antavat siihen suostumuksensa. Siinä tapauksessa kaikkia ryhmään kuuluvia arvopaperikeskuksia varten olisi vain yksi kollegio, joka hoitaisi toimiluvan myöntäville kollegioille ja konsernitason kollegioille annettuja tehtäviä. Tällaisten kollegioiden olisi varmistettava kyseisiä arvopaperikeskuksia koskevien tietojen jakaminen.

(17)Asetuksen (EU) N:o 909/2014 23 artiklassa säädetty menettely, joka koskee sitä, että arvopaperikeskukset tarjoavat muun jäsenvaltion kuin toimilupajäsenvaltionsa lainsäädännön mukaisesti perustettuihin rahoitusvälineisiin liittyviä notariaattipalveluja ja keskitettyjä tilinhoitopalveluja, on osoittautunut työlääksi, ja jotkin sen vaatimuksista ovat epäselviä. Tämä on johtanut suhteettoman kalliiseen ja pitkäkestoiseen prosessiin arvopaperikeskuksille. Sen vuoksi menettelyä olisi yksinkertaistettava, jotta rajatylittävän toimituksen esteet voidaan poistaa paremmin, jotta toimiluvan saaneet arvopaperikeskukset voisivat hyötyä täysimääräisesti vapaudesta tarjota palveluja unionissa.

(15)Arvopaperikeskuksen olisi oltava valmis kohtaamaan skenaarioita, jotka saattavat estää sitä jatkamasta keskeisiä toimintojaan ja palvelujaan, ja arvioitava kaikkien elvytyksen tai hallitun alasajon vaihtoehtojen tehokkuutta. Asetuksella (EU) N:o 909/2014 otettiin käyttöön tätä koskevia vaatimuksia ja säädettiin erityisesti, että toimivaltaisen viranomaisen on vaadittava arvopaperikeskusta toimittamaan asianmukainen elvytyssuunnitelma ja varmistettava, että kutakin arvopaperikeskusta varten laaditaan asianmukainen kriisinratkaisusuunnitelma ja että sitä ylläpidetään. Tällä hetkellä ei kuitenkaan ole olemassa yhdenmukaistettua kriisinratkaisujärjestelmää, johon kriisinratkaisusuunnitelma voisi perustua. Vaikka arvopaperikeskukset, joilla on lupa tarjota pankkipalvelujen tyyppisiä oheispalveluja, kuuluvat Euroopan parlamentin ja neuvoston direktiivin 2014/59/EU soveltamisalaan, ei ole erityisiä säännöksiä arvopaperikeskuksista, joilla ei ole toimilupaa tällaisten palvelujen tarjoamiseen ja joita ei sen vuoksi pidetä direktiivin 2014/59/EU mukaisina luottolaitoksina, joilla on velvollisuus laatia elvytys- ja kriisinratkaisusuunnitelmia. Sen vuoksi olisi tehtävä selvennyksiä, jotta arvopaperikeskuksiin sovellettavia vaatimuksia voitaisiin yhdenmukaistaa paremmin ottaen huomioon kaikkia arvopaperikeskuksia koskevan unionin elvytys- ja kriisinratkaisukehyksen puuttumisen.

(14)Toimivaltaisten viranomaisten suorittama arvopaperikeskusten säännöllinen uudelleentarkastelu ja arviointi on tarpeen sen varmistamiseksi, että arvopaperikeskuksilla on edelleen asianmukaiset järjestelyt, strategiat, prosessit ja mekanismit niiden riskien arvioimiseksi, joille arvopaperikeskus altistuu tai saattaa altistua tai jotka voivat uhata arvopaperimarkkinoiden moitteetonta toimintaa. Kokemus on kuitenkin osoittanut, että vuotuinen uudelleentarkastelu ja arviointi on suhteettoman työlästä sekä arvopaperikeskuksille että toimivaltaisille viranomaisille ja että siitä on vain vähän lisäarvoa. Sen vuoksi olisi säädettävä asianmukaisemmalla tavalla mitoitetusta jaksottaisuudesta tämän taakan keventämiseksi ja päällekkäisten tietojen välttämiseksi. Toimivaltaisten viranomaisten valvontavalmiuksia ja rahoitusvakauden turvaamisen tavoitetta ei kuitenkaan pitäisi vaarantaa.

(13)Vaikka asetuksessa (EU) N:o 909/2014 edellytetään, että kansalliset valvontaviranomaiset tekevät yhteistyötä asiaan liittyvien viranomaisten kanssa ja että niiden on oltava mukana, kansallisten valvontaviranomaisten ei tarvitse ilmoittaa kyseisille viranomaisille, onko niiden näkemykset otettu huomioon lupamenettelyn tuloksissa ja millä tavoin ja onko vuotuisten tarkastelujen ja arviointien yhteydessä havaittu lisäongelmia. Asiaan liittyvien viranomaisten olisi sen vuoksi voitava antaa perusteltuja lausuntoja arvopaperikeskusten toimiluvista sekä uudelleentarkastelu- ja arviointiprosessista. Toimivaltaisten viranomaisten olisi otettava tällaiset lausunnot huomioon tai perusteltava perustellussa päätöksessä, miksi tällaisia lausuntoja ei ole noudatettu.

(8)Asetuksen (EU) N:o 909/2014 7 artiklassa säädettyä toimituskurijärjestelmää ei pitäisi soveltaa velvoitteensa laiminlyöneeseen osallistujaan, joka on Euroopan parlamentin ja neuvoston asetuksessa (EU) N:o 648/2012 määritelty keskusvastapuoli. Keskusvastapuoleen olisi kuitenkin sovellettava toimituskurijärjestelmää muiden osapuolten tavoin sellaisten tapahtumien osalta, joissa keskusvastapuoli ei asetu vastapuolten väliin, kuten esimerkiksi vakuuksien sallitussa käytössä sijoitustarkoituksiin.

(7)Pakolliset korvausostomenettelyt ja rahaluonteiset korvausmenettelyt mahdollistavat ostohinnan ja alkuperäisen kauppahinnan välisen erotuksen maksamisen myyjältä ostajalle vain, jos kyseinen ostohinta tai rahaluonteisen korvauksen viitehinta on korkeampi kuin alkuperäinen kauppahinta. Tämä epäsymmetria hinnaneron maksamisessa voisi luoda epäoikeudenmukaisen korjaustoimenpiteen, joka hyödyttäisi kohtuuttomasti ostajaa siinä tapauksessa, että osto- tai viitehinta on alkuperäistä kauppahintaa alhaisempi. Korvausostohinnan ja alkuperäisen kauppahinnan välisen erotuksen maksamista olisi sen vuoksi sovellettava molempiin suuntiin sen varmistamiseksi, että kauppaosapuolet palautetaan niihin taloudellisiin oloihin, jotka vallitsisivat, jos alkuperäinen tapahtuma olisi toteutunut.

(5)Toimituskurijärjestelmän yleisenä tavoitteena on parantaa toimitusten tehokkuutta unionissa. Markkinoiden volatiliteetti vuonna 2020 kuitenkin lisäsi huolta pakollisten korvausostosääntöjen mahdollisista kielteisistä vaikutuksista sekä normaaleissa markkinatilanteissa että markkinoiden stressitilanteissa. Komission olisi sen vuoksi arvioitava kyseisten sääntöjen soveltamisen asianmukaisuutta ottaen huomioon toimitusten tehokkuuden kehityksen unionissa. Rahaluonteisten seuraamusten ja raportointivaatimusten soveltamista olisi kuitenkin jatkettava, jotta voidaan arvioida niiden vaikutusta toimitusten tehokkuuden parantamiseen unionissa. Kun otetaan huomioon pakollisten korvausostosääntöjen mahdolliset vaikutukset, tällaisia sääntöjä olisi sovellettava vain, jos tietyt edellytykset täyttyvät eli jos rahaluonteisten seuraamusten soveltaminen ei ole johtanut toimituspuutteiden pitkäaikaiseen ja jatkuvaan vähenemiseen unionissa, jos toimituksen tehokkuus unionissa ei ole saavuttanut asianmukaista tasoa, kun otetaan huomioon tilanne sellaisilla kolmansien maiden pääomamarkkinoilla, jotka ovat kooltaan, likviditeetiltään sekä kaupankäynnin kohteena olevien rahoitusvälineiden ja tällaisilla markkinoilla toteutettujen liiketoimien tyypeiltään vertailukelpoisia, tai jos toimituspuutteet unionissa vaikuttavat tai todennäköisesti vaikuttavat kielteisesti unionin rahoitusvakauteen. Jos komissio katsoo, että jokin näistä edellytyksistä täyttyy ja että pakollisten korvausostojen soveltaminen on oikeasuhteista toimituspuutteiden korjaamiseksi unionissa, komissiolle olisi annettava valtuudet hyväksyä täytäntöönpanosäädös, jossa määritetään, mihin rahoitusvälineisiin tai tapahtumaluokkiin pakollisia korvausostosääntöjä olisi alettava soveltaa. Asetuksen (EU) N:o 909/2014 7 artiklan 2 kohdan kolmannessa alakohdassa tarkoitetut rahaluonteiset seuraamukset olisi laskettava päivittäin kultakin pankkipäivältä, jona tapahtumaa ei toimiteta, korvausostoprosessin päättymiseen tai tosiasialliseen toimituspäivään saakka, sen mukaan, kumpi ajankohta on aikaisempi.

(4)Asetuksella (EU) N:o 909/2014 on otettu käyttöön toimituskuria koskevat säännöt, joilla ehkäistään ja korjataan arvopaperikauppojen toimituspuutteet ja varmistetaan näin arvopaperikauppojen toimituksen turvallisuus. Tällaisia sääntöjä ovat erityisesti raportointivaatimukset, rahaluonteisia seuraamuksia koskeva järjestelmä ja pakolliset korvausostot. Vaikka näiden sääntöjen soveltamisesta ei ole kokemusta, komission delegoidun asetuksen (EU) 2018/1229 mukaisen kehyksen kehittäminen ja täsmentäminen on antanut kaikille asianomaisille osapuolille mahdollisuuden ymmärtää paremmin järjestelmää ja haasteita, joita sen soveltaminen voi aiheuttaa. Tältä osin olisi selvennettävä asetuksen (EU) N:o 909/2014 7 artiklassa säädettyjen rahaluonteisten seuraamusten ja pakollisten korvausostojen soveltamisalaa erityisesti täsmentämällä, mitkä arvopaperitapahtumien luokat jätetään soveltamisalan ulkopuolelle. Tällaisten poissulkemisten olisi katettava erityisesti tapahtumat, jotka ovat epäonnistuneet osallistujista riippumattomista syistä, ja tapahtumat, joihin ei liity kahta kauppaosapuolta ja joiden osalta rahaluonteisten seuraamusten tai pakollisten korvausostojen soveltaminen ei olisi käytännössä mahdollista tai voisi aiheuttaa haitallisia seurauksia markkinoille; näitä ovat tietyt ensimarkkinoiden tapahtumat, yritystoimet, uudelleenjärjestelyt, rahasto-osuuksien luominen ja lunastus sekä keskuskurssin muutokset. Komissiolle olisi annettava valtuudet täydentää asetusta (EU) N:o 909/2014 täsmentämällä tällaisten poissulkemisten yksityiskohdat delegoidulla säädöksellä.

(3)Komissio toteutti vuonna 2019 kohdennetun kuulemisen asetuksen (EU) N:o 909/2014 soveltamisesta. Komissio sai palautetta myös Euroopan arvopaperimarkkinaviranomaiselta, jäljempänä ’ESMA’, ja Euroopan keskuspankkijärjestelmältä, jäljempänä ’EKPJ’. Kuulemisista kävi ilmi, että sidosryhmät kannattavat ja pitävät merkityksellisinä kyseisen asetuksen tavoitteita eli rahoitusvälineiden turvallisen, tehokkaan ja sujuvan selvityksen edistämistä ja että merkittäviä muutoksia ei tarvittu. Komissio antoi 1 päivänä heinäkuuta 2021 asetuksen (EU) N:o 909/2014 75 artiklan mukaisesti tarkastelukertomuksen. Vaikka kaikkia kyseisen asetuksen säännöksiä ei vielä sovelleta täysimääräisesti, kertomuksessa yksilöitiin aloja, joilla tarvitaan kohdennettuja toimia sen varmistamiseksi, että asetuksen tavoitteet saavutetaan oikeasuhteisemmalla, tehokkaammalla ja tuloksekkaammalla tavalla.

(1)Vaatimusten yksinkertaistaminen tietyillä asetuksen (EU) N:o 909/2014 kattamilla aloilla ja oikeasuhteisempi lähestymistapa näihin aloihin on linjassa sääntelyn toimivuutta ja tuloksellisuutta koskevan komission REFIT-ohjelman kanssa, jossa korostetaan tarvetta vähentää kustannuksia ja yksinkertaistaa menettelyjä, jotta unionin politiikkojen tavoitteet saavutetaan mahdollisimman tehokkaalla tavalla, ja pyritään erityisesti vähentämään sääntelyllistä ja hallinnollista rasitusta.

(19)ESMA:lla ja toimivaltaisilla viranomaisilla on tällä hetkellä useista syistä vain vähän tietoa kolmanteen maahan sijoittautuneiden arvopaperikeskusten tarjoamista palveluista, jotka liittyvät jonkin jäsenvaltion lainsäädännön mukaisesti luotuihin rahoitusvälineisiin. Ensinnäkin sen vuoksi, että kolmansien maiden arvopaperikeskuksia koskevien tunnustamisvaatimusten soveltamista lykättiin ilman päättymispäivää, jos ne tarjosivat keskitettyjä tilinhoitopalveluja ja notariaattipalveluja unionissa jo ennen asetuksen (EU) N:o 909/2014 soveltamispäivää kyseisen asetuksen 69 artiklan 4 kohdan mukaisesti. Toiseksi sen vuoksi, että jos kolmannen maan arvopaperikeskus tarjoaa ainoastaan toimituspalvelua, siihen ei sovelleta tunnustamista koskevia vaatimuksia. Asetuksessa (EU) N:o 909/2014 ei myöskään edellytetä, että kolmanteen maahan sijoittautuneet arvopaperikeskukset ilmoittavat unionin viranomaisille toiminnastaan, joka liittyy jonkin jäsenvaltion lainsäädännön mukaisesti luotuihin rahoitusvälineisiin. Tämän tiedon puutteen vuoksi liikkeeseenlaskijat tai kansalliset ja unionin tason viranomaiset eivät voisi tarvittaessa arvioida kyseisten arvopaperikeskusten toimintaa unionissa. Sen vuoksi kolmanteen maahan sijoittautuneita arvopaperikeskuksia olisi vaadittava ilmoittamaan unionin viranomaisille toiminnastaan, joka liittyy jonkin jäsenvaltion lainsäädännön mukaisesti luotuihin rahoitusvälineisiin.

(20)Asetuksen (EU) N:o 909/2014 27 artiklan 2 kohdassa edellytetään, että arvopaperikeskuksella on ylin hallintoelin, jonka jäsenistä vähintään kolmasosa ja joka tapauksessa kaksi on riippumattomia. Tätä riippumattomuuden käsitettä voidaan kuitenkin tulkita eri tavoin, minkä vuoksi sitä olisi selvennettävä asetuksen (EU) N:o 648/2012 2 artiklan 28 alakohdassa olevan ”riippumattomien jäsenten” määritelmän mukaisesti.

(21)Jotta voidaan varmistaa niiden keskeisten kysymysten tulkinnan johdonmukaisuus, joista käyttäjien komiteoiden olisi annettava neuvoja ylimmälle hallintoelimelle, olisi selvennettävä, mitä osatekijöitä palvelun tasoon sisältyy.

(22)Koska arvopaperikeskuksilla on keskeinen rooli arvopaperitapahtumien turvallisuuden kannalta, niiden olisi arvopaperikauppojen säilyttämiseen ja toimitukseen liittyvien riskien vähentämisen lisäksi pyrittävä minimoimaan kyseiset riskit.

(23)Tietyissä olosuhteissa arvopaperi voidaan luoda kahden eri jäsenvaltion kansallisen yhtiöoikeuden tai vastaavan lainsäädännön mukaisesti. Tämä koskee erityisesti velkapapereita, jos liikkeeseenlaskija on sijoittautunut yhteen jäsenvaltioon ja arvopaperit voidaan laskea liikkeeseen toisen jäsenvaltion sovellettavan lainsäädännön mukaisesti. Tällaisessa tapauksessa olisi edelleen sovellettava kumpaakin kansallista yhtiöoikeutta tai vastaavaa lainsäädäntöä.

(24)Sen varmistamiseksi, että liikkeeseenlaskijat, jotka järjestävät arvopapereidensa kirjaamisen toiseen jäsenvaltioon sijoittautuneeseen arvopaperikeskukseen, voivat noudattaa kyseisten jäsenvaltioiden yhtiöoikeuden tai vastaavan lainsäädännön asiaa koskevia säännöksiä, jäsenvaltioiden olisi säännöllisesti päivitettävä ESMA:n julkaisemaa luetteloa tällaisista keskeisistä kansallisista säännöksistä.

(25)Jotta vältettäisiin selvitysosapuolen maksukyvyttömyydestä johtuvat toimitusriskit, arvopaperikeskuksen olisi toteutettava arvopaperitapahtuman maksusuoritusten käsittely keskuspankissa avattujen tilien välityksellä aina, kun se on käytännöllistä ja mahdollista. Jos tämä vaihtoehto ei ole käytännöllinen ja mahdollinen, mukaan lukien tapaukset, joissa arvopaperikeskus ei täytä edellytyksiä, jotka koskevat pääsyä muuhun keskuspankkiin kuin sen kotijäsenvaltion keskuspankkiin, kyseisen arvopaperikeskuksen olisi voitava suorittaa ulkomaanvaluutan määräisten liiketoimien maksuvelvoitteet tileillä, jotka on avattu pankkipalvelujen tarjoamiseen toimiluvan saaneissa laitoksissa asetuksessa (EU) N:o 909/2014 säädetyin edellytyksin. Toimitusmarkkinoiden tehokkuus toteutuisi paremmin parantamalla arvopaperikeskusten mahdollisuuksia suorittaa maksuja ulkomaan valuutassa käyttämällä tilejä, jotka on avattu pankkipalvelujen tarjoamiseen toimiluvan saaneissa laitoksissa asianmukaisissa riskirajoissa, pääomamarkkinoiden syventämiseksi ja rajatylittävän toimituksen tehostamiseksi. Tätä varten arvopaperikeskusten, joilla on asetuksen (EU) N:o 909/2014 mukainen lupa tarjota pankkipalvelujen tyyppisiä oheispalveluja ja joiden osalta asiaankuuluvia riskejä jo seurataan, olisi voitava tarjota tällaisia palveluja muille arvopaperikeskuksille, joilla ei ole tällaista toimilupaa, riippumatta siitä, kuuluvatko ne samaan yritysryhmään.

(26)Asianmukaisesti asetetun riskirajan puitteissa arvopaperikeskusten, joilla ei ole lupaa tarjota pankkipalvelujen tyyppisiä oheispalveluja, olisi voitava tarjota riittävä määrä ulkomaan valuutan selvitystä luottolaitoksissa avattujen tilien kautta tai omaan lukuunsa. Kynnysarvo, jonka alittuessa arvopaperikeskus voi nimetä luottolaitoksen tarjoamaan pankkipalvelujen tyyppisiä oheispalveluja erillisen oikeushenkilön kautta ilman, että sen edellytetään noudattavan asetuksen (EU) N:o 909/2014 IV osastossa säädettyjä edellytyksiä, olisi mitoitettava siten, että edistetään toimituksen tehokkuutta ja pankkipalvelujen oheispalvelujen käyttöä ja varmistetaan samalla rahoitusvakaus. Koska EPV on elin, jolla on pankki- ja luottoriskeihin liittyvää erityisasiantuntemusta, sille olisi annettava tehtäväksi laatia luonnokset teknisiksi sääntelystandardeiksi, joissa vahvistetaan asianmukaiset kynnysarvot ja tarvittaessa riskinvähentämisvaatimukset. EPV:n olisi myös tehtävä tiivistä yhteistyötä EKPJ:n jäsenten ja ESMA:n kanssa. Komissiolle olisi annettava valtuudet hyväksyä Euroopan unionin toiminnasta tehdyn sopimuksen 290 artiklan mukaisesti teknisiä sääntelystandardeja, jotka koskevat pankkipalvelujen tyyppisten oheispalvelujen tarjoamisen määrittämisen yksityiskohtaisia osatekijöitä, arvopaperikeskusten riskienhallinta- ja pääomavaatimusten yksityiskohtia sekä luotto- ja likviditeettiriskejä koskevia vakavaraisuusvaatimuksia sellaisten arvopaperikeskusten ja nimettyjen luottolaitosten osalta, joilla on lupa tarjota pankkipalvelujen tyyppisiä oheispalveluja.

(27)Arvopaperikeskusten, mukaan lukien ne, joilla on lupa tarjota pankkipalvelujen tyyppisiä oheispalveluja, ja nimettyjen luottolaitosten olisi katettava asiaankuuluvat riskit riskienhallinta- ja vakavaraisuuskehyksissään, mukaan lukien asiaankuuluvat nettoutusjärjestelyt. Näiden riskien kattamiseen tarkoitettuihin välineisiin olisi kuuluttava riittävien vaatimukset täyttävien likvidien varojen säilyttäminen kaikissa asiaankuuluvissa valuutoissa ja sen varmistaminen, että stressiskenaariot ovat riittävän vahvat. Arvopaperikeskusten olisi myös varmistettava, että vastaavia likviditeettiriskejä hallitaan ja katetaan erittäin luotettavilla rahoitusjärjestelyillä luottokelpoisten laitosten kanssa riippumatta siitä, ovatko kyseiset järjestelyt sitovia vai vastaavalla tavalla luotettavia. EPV:n olisi laadittava sääntelystandardien luonnokset nykyisten teknisten sääntelystandardien tarkistamiseksi, jotta voidaan ottaa huomioon nämä vakavaraisuusvaatimusten muutokset, jotta komissio voi tehdä tarvittavat muutokset selventääkseen tällaisissa teknisissä sääntelystandardeissa asetettuja vaatimuksia, kuten mahdollisten likviditeettivajeiden hallintaan liittyviä vaatimuksia.

(28)Vain yhden kuukauden määräaika, jonka kuluessa asiaan liittyvien viranomaisten ja toimivaltaisten viranomaisten on annettava perusteltu lausunto luvasta tarjota pankkipalvelujen tyyppisiä oheispalveluja, on osoittautunut liian lyhyeksi, jotta kyseiset viranomaiset voisivat tehdä perustellun analyysin. Sen vuoksi olisi säädettävä pidemmästä kahden kuukauden määräajasta.

(29)Jotta unioniin tai kolmansiin maihin sijoittautuneille arvopaperikeskuksille annettaisiin riittävästi aikaa hakea toimilupaa ja niiden toiminnan tunnustamista, asetuksen (EU) N:o 909/2014 toimilupia ja tunnustamista koskevien vaatimusten soveltamispäivää lykättiin alun perin siihen asti, kunnes toimilupaa tai tunnustamista koskeva päätös on tehty kyseisen asetuksen nojalla. Kyseisen asetuksen voimaantulosta on kulunut riittävästi aikaa. Sen vuoksi näitä vaatimuksia olisi nyt alettava soveltaa, jotta voidaan varmistaa toisaalta tasapuoliset toimintaedellytykset kaikkien sellaisten arvopaperikeskusten välillä, jotka tarjoavat jonkin jäsenvaltion lainsäädännön mukaisesti luotuihin rahoitusvälineisiin liittyviä palveluja, ja toisaalta kansallisille ja unionin tason viranomaisille tarvittavat tiedot sijoittajansuojan varmistamiseksi ja rahoitusvakauden seuraamiseksi.

(30)Asetuksessa (EU) N:o 909/2014 edellytetään, että ESMA laatii yhteistyössä kansallisten toimivaltaisten viranomaisten ja EPV:n kanssa vuosikertomukset 12 aiheesta ja toimittaa nämä kertomukset komissiolle. Tämä vaatimus on suhteeton, kun otetaan huomioon tiettyjen sellaisten aiheiden luonne, joita ei tarvitse päivittää vuosittain. Näiden kertomusten tiheys ja lukumäärä olisi sen vuoksi mitoitettava uudelleen, jotta voidaan vähentää arvopaperimarkkinaviranomaiselle ja toimivaltaisille viranomaisille aiheutuvaa rasitetta ja varmistaa samalla, että komissiolle toimitetaan tarvittavat tiedot, joita se tarvitsee asetuksen (EU) N:o 909/2014 täytäntöönpanon uudelleentarkasteluun.

(31)Sen vuoksi asetusta (EU) N:o 909/2014 olisi muutettava tältä osin.

(32)Komissiolle olisi annettava valtuudet hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, joissa määritetään vaikutus, joka laiminlyönnillä voi olla negatiivisten korkojen tapauksessa asianomaisiin vastapuoliin rahaluonteisten seuraamusten tai niiden epäedullisten laiminlyöntikannustimien laskennan osalta, syyt, joiden vuoksi toimituspuutteiden ei katsota johtuvan tapahtuman osallistujista, ja tapahtumat, joiden ei katsota liittyvän kahteen kaupankäyntiosapuoleen, valvontakollegioiden toiminta ja tiedot, jotka kolmansien maiden arvopaperikeskusten on ilmoitettava; ja enimmäismäärä, jonka alittuessa arvopaperikeskukset voivat käyttää mitä tahansa luottolaitosta käteismaksujen suorittamiseen.

(33)Jotta voidaan varmistaa tämän asetuksen yhdenmukainen täytäntöönpano ja erityisesti pakollisten korvausostovaatimusten soveltaminen ja keskeyttäminen, jos niitä sovelletaan, komissiolle olisi siirrettävä täytäntöönpanovaltaa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 mukaisesti

(34)Koska jäsenvaltiot eivät voi riittävällä tavalla saavuttaa tämän asetuksen tavoitteita, joita ovat arvopaperikeskusten tarjoaman rajatylittävän toimituksen lisääminen, hallinnollisen rasitteen ja säännösten noudattamisesta aiheutuvien kustannusten vähentäminen ja sen varmistaminen, että viranomaisilla on riittävät tiedot riskien seuraamiseksi, vaan ne voidaan toiminnan laajuuden ja vaikutusten vuoksi saavuttaa paremmin unionin tasolla, voi unioni toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi,

(35)Rahaluonteisia seuraamuksia koskevien sääntöjen tarkistettua soveltamisalaa, valvontakollegioiden perustamista koskevia uusia vaatimuksia, kolmansien maiden arvopaperikeskusten ilmoitusta jäsenvaltion lainsäädännön mukaisesti luotuihin rahoitusvälineisiin liittyvistä ydinpalveluista, tarkistettua kynnysarvoa, jonka alittuessa luottolaitokset voivat tarjota käteismaksuja osaan arvopaperikeskuksen arvopapereiden selvitysjärjestelmää, sekä tarkistettuja vakavaraisuusvaatimuksia, joita sovelletaan asetuksen (EU) N:o 909/2014 59 artiklan nojalla pankkipalvelujen tyyppisten oheispalvelujen tarjoamiseen luvan saaneisiin luottolaitoksiin tai arvopaperikeskuksiin, olisi lykättävä, jotta tällaisten vaatimusten täsmentämiseen tarvittavien delegoitujen säädösten antamiselle olisi riittävästi aikaa,

OVAT HYVÄKSYNEET TÄMÄN ASETUKSEN:

1 artikla

Asetuksen (EU) N:o 909/2014 muuttaminen